**Bevezető (motiváció, bemutatkozás)**

1. **MA**
	1. **A hallgatói érdekképviselet helyzete**

A hazai felsőoktatási hallgatói képviselet hagyományai majd egy évszázadra nyúlnak vissza. Ezen idő alatt az állami, politikai és társadalmi berendezkedés számtalan változáson ment keresztül, amely változások folyamatosan hatással voltak a felsőoktatásra, így a hallgatói érdekképviseletre, illetve annak struktúrájára is. A változások szükségszerűen kihatottak a hallgatói szervezet működésére, jogaira és társadalmi-politikai rendszerben betöltött szerepére.

A hallgatói önkormányzatiságot – annak legitim hallgatói érdekképviseleti szerveit – az elmúlt években ismét egyre több kritika és támadás érte mind a felsőoktatás berkeiből mind pedig kívülről. Ebben az évben 25. születésnapját ünneplő országos hallgatói érdekképviselet mind a mai napig megőrizte jelentős szerepét a felsőoktatásban és ebből fakadóan folyamatosan a figyelem középpontjában van.

Ahhoz azonban, hogy jelentőségét megőrizhesse szükségszerű, hogy figyeljen a környezetéből érkezett kritikákra és azokat a hallgatói érdekképviseleti rendszer fejlesztése érdekében megfontolja, a jogos észrevételeket a szervezet működésébe beépítse. A hallgatóknak erős, hatékony érdekképviseletre van szükségük, amely olyan, mint egy középkori város: falain belül egyszerre találja meg lakhatását és a biztonságát az összetartó közösség.

Ahogyan azt a mögöttünk álló negyed évszázad jól példázza, a hallgatóság önszerveződései mindig meg tudtak újulni és képesek voltak megfelelni a velük szemben támasztott követelményeknek, ez azonban - csakúgy, mint a múltban - közös erővel lehetséges.

Az első és legfontosabb lépés a fejlődés útján, ha maga a szervezet veszi számba azokat a területeket, ahol szükségszerűen fejlődnie kell. Ezt követheti a külső kritikák számba vétele, annak megfogalmazása, hogy mit vár magától a szervezet és ehhez képest mit vár tőle a szűkebb és tágabb értelemben vett környezete.

A problémák definiálásakor figyelemmel kell lenni a hallgatói mozgalom vertikális és horizontális tagoltságára is, így elsődlegesen a területi szintű egységek problémáinak mélyreható megismerése szükséges. Ezt követheti csak a rendszerszintű problémák meghatározása, az országos szervezet működésében tapasztalható anomáliák értékelése, majd pedig erre épülhet rá a külső tényezők által felvetett problémák kiértékelése.

Ezen szempontok szerint végzett elemzések eredményeképp pedig egyértelműen kijelölhető az a fejlődési pálya, amelynek végén egy erős hiteles a társadalom által is széles körben elfogadott érdekképviseleti szervezet áll.

A fentebb már leírtakkal összhangban a főbb problématerületek elemzését alapvetően két megközelítésben végzem el. Egyrészt a tagönkormányzatoktól és részönkormányzataiktól becsatornázott impulzusokon keresztül elemzem a rendszerszintű problémákat, másrészt az országos szervezet (HÖOK - mint szervezet - és ennek) működésében jelenlévő anomáliákat.

* 1. **A hallgatói önkormányzatiság rendszerének vizsgálata**
		1. **A belső koherencia és/vagy szabályozottság hiányából fakadó problémák**

A területi széttagoltságból, illetve az országos szervezet számára meghatározott szűk mozgástérből adódóan nincs egységes elveken nyugvó választási elvrendszer, nincsenek meghatározva a tisztségviselők tekintetében az elvárható vezetői magatartás alapvető normái, nincsenek megfelelő mélységig és megfelelően meghatározva a vezetők felelősségre vonásának szabályai. Fontos a fenti felvetések értelmezése tekintetében, hogy nem a jogalkotónak, hanem magának a szervezetnek, rendszerünknek kell megtalálni a megoldást!

* + 1. **Nem maradéktalanul biztosított a szakmai fejlődés lehetősége**

A felsőoktatásban az elmúlt években bekövetkezett jelentős változások nem kedveztek a hallgatói önkormányzatok számára abban az értelemben, hogy a Bologna rendszer bevezetése következtében a képzések jelentős része lerövidült, ami felgyorsította a személyi fluktuációt az egyes tagönkormányzatokban, így egyre többször fordul elő, hogy mélyreható (szakmai) tapasztalati ismeret nélkül kerül egy hallgató vezetői pozícióba egy-egy önkormányzaton belül. Bár a szakmai továbbképző programok megkíséreltek választ adni a rendszer változásaiból adódó kihívásokra, azonban ezek nem minden esetben váltották be a hozzájuk fűzött reményeket. A rendszer egészének, szabályainak nem kellő mélységű ismerete pedig szükségszerűen hozhat magával problémákat.

* + 1. **A feladatmegosztásnak és a prioritások meghatározásának gyengeségei**

A hallgatói önkormányzatok feladatainak növekedése magával hozta azt a problémát, hogy a szervezet alapvető célkitűzéseihez tartozó feladatokat és ezek fontossági sorrendjét az egyes önkormányzatok a helyi igényeknek, specialitásoknak megfelelően egymástól eltérően állapítják meg. A hallgatói önkormányzatok intézményesedésével, működésük professzionalizálódásával egyre több intézményi feladatba kapcsolódtak be. Ez szükségszerűen együtt járt a hallgatói önkormányzatok és a hallgatók közötti távolság növekedésével.

* + 1. **Gazdálkodással kapcsolatos külső kritikák**

Időről időre erőteljes kritika fogalmazódik meg a hallgatói önkormányzatok gazdálkodásával, annak jogszerűségével célszerűségével kapcsolatban.

Alapvetően hibás az a meglehetősen elterjedt és népszerű feltételezés miszerint a hallgatói önkormányzatok vezetőit gazdasági, gazdálkodási kérdésekben közvetlen felelősség terheli.

A hallgatói önkormányzatok a felsőoktatási intézmények által - részükre a feladatellátáshoz - biztosított forrásokkal rendelkeznek. Ezeket a forrásokat a hallgatói önkormányzat, az általa és a forrás jogcíme által meghatározott célokra fordíthatja. Fontos azonban kiemelni, hogy minden egyes a hallgatói önkormányzat által kezdeményezett szerződéskötés, vagy egyéb kötelezettségvállalás a felsőoktatási intézmény nevében egyetemi vezető által (és nem a HÖK elnök által) kellene, hogy történjen. Tehát ezek a „költések”, ugyanazt az utat kellene, hogy járják be, mint bármely más felsőoktatási intézményben történő kötelezettségvállalás. A hallgatói képviselő az intézmény rendelkezésére bocsátott forrást egymaga nem költheti el, még ezt megelőzően és egyébként ezt követően is az intézmény kontrollja alatt áll! Vagyis, ha az arra jogosult intézményi vezető úgy ítéli meg, hogy a HÖK ésszerűtlenül gazdálkodva költi az intézmény pénzét, megtagadhatja a szerződés megkötését vagy az egyéb kötelezettségvállalást.

* 1. **A HÖOK érdekképviseleti rendszerben elfoglalt helye és működésének problémái**

A HÖOK, mint országos hallgatói érdekképviseleti szervezet elsődlegesen kommunikációs csatornaként szolgál az intézményi önkormányzatok, a felsőoktatási ágazat irányítását végzők és a széles körben értendő felsőoktatás érintettjei között. Feladata, hogy a felsőoktatás fejlesztése érdekében becsatornázza az intézményi HÖK-ökön keresztül az egész magyar hallgatóságot érintő problémákat és közvetítse azokat, illetve részt vegyen a megoldások kidolgozásában.

Az elmúlt pár évben a felsőoktatás területén lezajlott átalakulási folyamat rámutatott arra, hogy a HÖOK működési hatékonyságán javítani szükséges. Az országos szervezet rendelkezésére álló szakmai humán erőforrás nem elégséges a hirtelen fellépő azonnali választ igénylő helyzetek kezelésére. A rendszer méreteihez képest szintén nem kielégítő a külső és a belső kommunikáció mértéke, minősége. A belső kommunikáció tekintetében elmondható, hogy nem elég gyors az információáramlás az intézményi hallgatói önkormányzatok felé, a visszacsatolás onnan pedig akadozó és esetleges. Ennélfogva, a HÖOK fellépése - amikor arra szükség volna - nem tud megfelelően gyors és hatékony lenni.

A belső kommunikáció része a hallgatók felé történő kommunikáció is, amely jelenleg leginkább az intézményi hallgatói önkormányzatok és hallgatók között működik, azonban ebben is tapasztalhatóak hiányosságok, amelyet csak fokoz a hallgatói passzivitás is.

A kifelé történő kommunikáció elégtelensége részben a belső kommunikáció tekintetében tapasztalható hiányosságokból adódik: a Hallgatói Önkormányzatok Országos Konferenciája jelenleg nem képes egységesen és gyorsan kommunikálni sem a társadalom sem a kormányzat felé. Ahhoz, hogy a hallgatóság körében a hallgatói önkormányzatok és ezen keresztül a HÖOK nagyobb elismertségre tegyenek szert, a kommunikáció mértékén és hatékonyságán javítani kell.

* 1. **HÖOK, mint szervezet**

A HÖOK szervezeti struktúrája, azon belül az egyes szervek működés-, és feladatköre, egyes szervek létjogosultsága újragondolást igényel. A HÖOK operatív vezető testülete az Elnökség, amely a Közgyűlés által választott elnökből és elnökségi tagokból áll. Az elnökség tagjai tevékenységükért a Választmánynak és a Közgyűlésnek felelnek. Az elnökségi tagok jelenleg egy-egy ügycsoportért (szakterületért) felelnek, amely feladatmegosztás megfelelő akkor, ha egy jól felépített működőképes rendszer fenntartása a cél, azonban a jelenlegi felépítés kevéssé szolgálja ki a rendszer fejlesztésére irányuló törekvéseket. A jelenlegi struktúrát egy projektszemléletű feladatmegosztásnak kell felváltania, amelynek működtetése hatékonyabbá teszi a szervezet egyes tagjainak együttműködését is. Így az összetettebb szakpolitikai feladatok elemzése és kidolgozására több elnökségi tagból álló „kabinetek” jöhetnének létre, amely szélesíthetné a benne dolgozó tisztségviselők látókörét és problémamegoldó képességét is.

A Választmány összetétele, működési metodikája átgondolást kíván. Meg kell vizsgálni milyen feltételek és személyi összetétel mellett tudja elvárható szinten kiszolgálni a szervezetet.

A régiók szerepvállalásának kérdése évek óta napirenden van. Fel kell sorakoztatni a regionális rendszer fenntartása mellett és ellene szóló érveket, és vagy annak átalakítása, vagy megszüntetése irányába kell ellépni.

A HÖOK költségvetése az állami támogatásból és a tagönkormányzatok befizetéseiből áll össze. Az állami támogatás mértéke az elmúlt években csekély mértékben növekedett, ugyanakkor a rendelkezésre álló források reálértéke évről évre csökken. A tagönkormányzatok számára egyre nagyobb terhet jelent a tagdíj megfizetése. A költségvetés tervezés és annak végrehajtása során további nehézséget jelent, hogy az állami normatív támogatás folyósítása rendszeresen és jelentősen késik, ami a szervezet likviditását nagyban befolyásolja, ez sok esetben az előre betervezett projektek biztosítását, programok lebonyolítását is veszélyezteti.

1. **HOLNAP**

A problémafelvetéseket követően az elkövetkező két év feladatainak, célkitűzéseinek ismertetését kívánom megtenni, a főbb szempontok mentén, amelyek az alábbi három nagy témakörbe csoportosíthatóak:

* 1. A hallgatói érdekképviseleti rendszer fejlesztésével kapcsolatos feladatok
	2. A HÖOK, mint szervezet fejlesztésével kapcsolatos feladatok
	3. HÖOK állandó projektjeivel kapcsolatos célok, feladatok

**2.1. hallgatói érdekképviseleti rendszer fejlesztésével kapcsolatos feladatok**

**2.1.1. Belső szabályozottság**

A hallgatói önkormányzatok a nemzeti felsőoktatásról szóló törvény értelmében a felsőoktatási intézmény szervezetrendszerébe ágyazottan végzik tevékenységüket, ezért természetszerűleg csak a jogszabályok és az intézményi szabályok között fejthetik ki tevékenységüket, működésüket pedig a felsőoktatási intézmény köteles ellenőrizni. Az átláthatóság és a hitelesség alapvető értékei kell, hogy legyenek a rendszernek, hiszen ezek nélkül a társadalmi elfogadás és bizalom nem épülhet ki.

A jogi szabályozás értelmében a HÖOK nem alkothat a tagintézményekre kötelező érvényű rendelkezést, pusztán közös irányelvek iránymutatások alapján alakíthatja a szervezetek belső működését. Erre azonban feltétlenül szükség van!

A programalkotást megelőző egyeztetések megerősítettek abban, hogy szükségessé vált olyan egységes alapelvek megfogalmazása, amelyeket minden hallgatói önkormányzat beépíthet a saját alapszabályába, így működési metodikájába is. Valamennyi alapelv érvényesülése alapozza meg a szervezet hitelességét.

Ilyen alapelvnek tartom, a pártpolitika-mentességet, amelyet a magyar hallgatói mozgalom a kezdetektől képvisel. Ennek értelmében, kifejezettebben, az egyes intézményi vezetők (HÖK elnök, EHÖK elnök) nem folytathatnak követlen pártpolitikai tevékenységet.

A következő legalább ennyire fontos elv számomra a ***transzparencia***.

A hallgatói önkormányzatok működésüket, gazdálkodásukat tekintve a felsőoktatási intézmények részei, így ugyanazok a szabályok vonatkoznak rájuk, mint az intézmények többi szervezeti egységére, az átlátható működést ezzel egyezően kell biztosítani.

***Demokratikus alapokon, alulról szerveződő érdekképviselet.*** A hallgatói érdekképviseleti rendszer alapvető elve, hogy minden hallgatónak lehetőséget kell biztosítani az abban való aktív részvételre. Ehhez elengedhetetlen, hogy továbbra is olyan választási rendszer működjön, amely mindenki számára lehetővé teszi ezt. Ezzel szoros összefüggésben fontosnak tartom, a **szubszidiaritás elvének** alkalmazását vagyis, hogy a döntéseket, mindig az érintettekhez (hallgatókhoz) lehető legközelebbi szinten kell meghozni. A következő alapelv **a széleskörű érdekegyeztetés alapelve.** Tekintettel arra, hogy a hallgatói önkormányzat feladata elsődlegesen a hallgatói érdekek képviselete, ez csak akkor valósítható meg, ha a hallgatóság nagy részének igényeivel, érdekeivel tisztában vagyunk.

Az egységes alapelvek rendszerén túl fontosnak tartom a vezetői felelősség intézményének részletes körülhatárolását. Az ma is egyértelműen megfogalmazódik az egyes alapszabályokban mi a kötelessége és a feladata a hallgatói vezetőknek, ezek megszegésének elmulasztásának következményei tekintetében az alapszabályok korántsem ennyire részletesen, ezen a területen mindenképp előre kell lépni, akár egy közös szakmai, etikai kódex megalkotásával is.

A transzparenciát és a demokratikus alulról szerveződő érdekképviseleti rendszert erősítheti, ha országosan egységes alapelvek kerülnek kidolgozásra a választási rendszerek tekintetében. Továbbá már évekkel ezelőtt felvetődött annak a lehetősége, hogy a jelenleg elterjed papír alapú választási rendszert, egységes elektronikus választási rendszer váltsa fel, ezzel is elősegítve a nagyobb arányú hallgatói részvételt a választási eljárásban egyúttal erősebb legitimációt adva a választások során nyertes hallgatónak.

**2.1.2. Szakmai fejlődés**

A hallgatói önkormányzatok felkészültségét az általuk ellátott feladatokra az utóbbi időben többször megkérdőjelezték. Magam is úgy látom, hogy az új képzési struktúra következtében kialakuló nagyobb személyi fluktuáció nincs jótékony hatással a hallgatói önkormányzatok működésére. A hallgatói önkormányzatok országos szervezetének ki kell dolgoznia a megfelelő szakmai továbbképzés helyi és országos feltételrendszerét, jobb alapot kell teremteni ahhoz, hogy az újonnan belépők megkapják és elsajátítsák azt az ismeretanyagot, amely felkészülté teszi őket szakmai munkájuk végzésére, vezetői feladataik ellátására. Egyidejűleg meg kell kezdeni a szervezet tudástranszfer rendszerének kiépítését, létre kell hozni egy olyan online wiki felületet, amely segítséget nyújt a hallgatói önkormányzatok számára.

**2.1.3. Tevékenységek hangsúlyai**

A hallgatói önkormányzatok elsődleges feladata a hallgató érdekek képviselete. Minden egyéb vállalt feladatát csak és kizárólag addig és annyiban végezheti, amíg az nem hátráltatja a hallatói érdekek érvényesítését. Az ezen kívüli egyéb tevékenységek priorizálása, a szervezeten belüli feladatok megosztása már intézményi kompetencia, azonban a tapasztalat csere, az egyes intézmények gyakorlatának megismerése rendkívüli jelentőséggel bír, így a szakmai rendezvények részeként fontosnak tartom, hogy az egyes intézményi szerveztek mélyrehatóan megismerjék egymás működési elveit a feladatok szétosztásának metodikáját, azok sokszínűségét

A szervezet ereje érdekérvényesítő képessége, hatékonysága csak akkor tudja elérni az optimális szintet, ha egységes cél érdekében, egységes akarattal egymással összefogva lép fel, a számára kijelölt feladatokat pedig e céloknak alárendelve hajtja végre. A leírtak mentén szükséges a célok, értékek, feladatok újragondolása.

**2.1.4. Gazdálkodás**

A gazdálkodás gyakorlati megvalósítása kapcsán Hallgatói Önkormányzatok Országos Konferenciájának fel kell vállalnia azt, hogy minden tőle telhető segítséget és támogatást megadjon a tagönkormányzatoknak abban, hogy a gazdálkodás mindenhol megfelelően működjön. Azt gondolom mindannyiunk közös érdeke, hogy a hallgatói önkormányzatok működését és ezen keresztül a felsőoktatási intézmények működését se érje a jövőben kritika, ehhez pedig a korábbiaknál szorosabb együttműködésre van szükség.

**2.2. A HÖOK, mint szervezet fejlesztésével kapcsolatos feladatok**

Ahogyan azt már a problémafelvetésénél is előrevetítettem, a Hallgatói Önkormányzatok Országos Konferenciájának operatív vezetését ellátó Elnökség munkavégzését tekintve újításokat fogok bevezetni. Az Alapszabályukban megfogalmazott célok és feladatok mentén továbbra is lesznek szakterületei az egyes elnökségi tagoknak, ugyanakkor a főbb feladatok, irányok mentén az elnökségi tagok együttműködéses feladatellátására is számítok a megfelelő, mennyiségi és minőségi munkavégzés érdekében, valamint szükséges az elnökségi tagok további terhelése kisebb projektek ellátása érdekében is, hogy ne hagyjon a szervezet maga mögött ellátatlan problémát, feladatot. Az alábbiakban azokat a főbb irányokat, feladat területeket foglalom össze, melyek elnökségi szinten feltétlenül külön figyelmet fognak kapni.

**2.2.1. Érdekképviselet, a kiemelt figyelem helye**

A 2010 és 2014 közötti kormányzati döntésekből következő változások túlnyomó többsége a (leendő) hallgatóság életét érintette. A 2011. decemberében elfogadott felsőoktatási törvény alapjaiban új helyzetet teremtett a magyar felsőoktatásban. A kormányzat részéről akkoriban az hangzott el, hogy ez egy új felsőoktatási stratégia megalkotásának első komoly lépcsőfoka és a magyar társadalomnak is érdeke a felsőoktatás megújítása, hiszen csak ezen keresztül lehet képes Magyarország lépést tartani a fejlett államokkal. Kiemelték továbbá, hogy az Ország érdeke az is, hogy aki itthon szerez diplomát az itthon kamatoztassa tudását.

A korábbi ciklus végére végül nem született felsőoktatási stratégia, az új törvény pedig önmagában pedig nem hozott érdemi változást a magyar felsőoktatás életében.

A Hallgatói Önkormányzatok Országos Konferenciájának továbbra is képviselnie kell a felsőoktatási keretszámok mind szélesebb fenntartását, hiszen hazánk jövője a fiatalságban rejlik, akik számára minél szélesebb körben biztosítani kell a felsőoktatásba való térítésmentes bejutás lehetőségét.

A Hallgatói Önkormányzatok Országos Konferenciájának továbbra is minden lehetséges fórumon képviselnie kell, hogy a tehetség és tudás, ne pedig a szülők pénztárcája döntsön arról, hogy ki szerezhet diplomát!

Az elmúlt három évben jelentősen megnőtt azoknak a fiataloknak a száma, akik már nem itthon kezdik meg felsőfokú tanulmányaikat, közülük sokan valószínűleg tanulmányaik befejeztével sem fognak huzamosabb ideig haza térni. Meg kell állítani a fiatalok elvándorlását, ez azonban csak a felsőoktatás minőségi átalakításával és a fiatal diplomások elhelyezkedését támogató programokkal, megfelelő bérezéssel járó munkahelyekkel lehetséges.

A stratégia építés alap eleme kell, hogy legyen a hallgatókat érintő területek koncepcionális átalakítása, a napjainkra elavult szabályozások újragondolása. E tekintetben kiemelkedik a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26) Kormányrendelet, melynek egyes pontjai az új törvény értelmében módosításra, illetve beemelésre kerültek a törvénybe, azonban ezek egyelőre érdemi változást nem hoztak. A hallgatói normatíva összege 2006 óta nem változott, az ösztöndíjak már csak nevükben ösztönzik a hallgatókat, sok esetben már a kollégiumi díjak mértékét sem fedezik. Problémát jelent az is, hogy csak az államilag finanszírozott hallgatók részesülhetnek a normatívából származó ösztöndíjak többségéből, hiszen a támogatott hallgatók száma évről évre csökken, az intézmények forrásai jelenleg nem elegendőek új ösztöndíjak alapítására.

A Hallgatói Önkormányzatok Országos Konferenciájának az elmúlt időszakhoz hasonlóan továbbra is szorgalmazza az új kormányrendelet megalkotását, amelynek előkészítésében aktív szerepet kíván vállalni.

A Bologna rendszer 2006-ban történt bevezetéséhez képest kétségtelenül történek előrelépések, amelyek a képzésben részt vevők érdekeit szolgálják, ugyanakkor a rendszerben továbbra is vannak problémák, főleg az átjárhatóság tekintetében. Ennek biztosítása mellett nagyobb hangsúlyt kell, hogy kapjon az oktatói és hallgatói mobilitás elősegítése.

A tanárképzés rendszere hosszas viták után osztatlan formában folytatódik tovább. Az utóbbi egy évben, ha csekély mértékben is, de nőtt a szakma iránt érdeklődő fiatalok száma és a kormányzati intézkedés (új életpálya modell) is tovább lendíthetnek ezen. Ugyanakkor fontos megjegyezni, hogy az intézkedések egy része nem kedvező a pályakezdőknek, így jelenleg nem lehetünk maradéktalanul elégedettek, további lépéseket kell tennünk annak érdekében, hogy ezt a kormányzat is felismerje és különböző ösztönzőket építsen be a rendszerbe, amelyek megakadályozzák, a tömeges szakmaelhagyást, amely a pedagógusok körében meglehetősen jelentős. Időszerűvé vált az is, hogy az eddigi tanulmány és oktatásszervezési tapasztalatok alapján, az elmúlt két tapasztalataiból merítve, rendszerszintű javaslatokat fogalmazzunk meg az eddigi hibák jövőbeni kiküszöbölése érdekében.

A képzési struktúra reformjai kapcsán mindenképp szót érdemel a duális képzési rendszer, amelynek lényege, hogy a felsőfokú képzéssel párhuzamosan szakmai tapasztalatot szerez a hallogató, tehát a diplomaszerzést követően már úgy lép ki a munkaerő piacra, hogy továbbképzés, felkészítés és betanulás nélkül is képes az önálló munkavégzésre. Hazánkban még csak most kezd meghonosodni ez a képzési forma, éppen ezért kiemelt figyelmet érdemel. Fontos, hogy megfelelő hallgatói visszacsatolást biztosítsunk, annak érdekében, hogy a rendszer gyermekbetegségei – amennyiben vannak - mielőbb kiküszöbölhetőek legyenek. Bízom benne a rendszer beváltja a hozzá fűzött reményeket!

Az új felsőoktatási törvény megalkotásával előállott változások intézményi adaptációja számos gyakorlati problémát vet fel a hallgatói jogok érvényesülése kapcsán. Éppen ezért fontosnak tartom, hogy a Hallgatói Önkormányzatok Országos Konferenciája a korábbi éveknél hatékonyabban foglalkozzon a hallgatói jogok védelmével, képviseletével, „aktivizálja” a HÖOK jogsegély szolgálatot, amelynek célja nem csak a hallgatók érdekeinek hatékonyabb védelme, hanem az egyes intézményi gyakorlatok megismerésén keresztül az egész rendszer fejlesztése, értve ez alatt azt is, hogy az egyes intézményekben előforduló hasonló problémákra hasonló válaszok szülessenek, egységesítve ezzel a jogalkalmazást.

**2.2.2. Tehetséggondozás**

Az országos hallgatói érdekképviseleti munka fontos eleme, hogy figyelmet szenteljünk azon hallgatói csoportoknak, amelyek speciális szükségletekkel rendelkeznek.

Ilyen hallgatói csoportot alkotnak azon hallgatók is, akiknek az adott képzési és kutatási területen megmutatkozó tehetsége kiemelkedik. Számukra a hazai tehetséggondozás rendszere biztosítja a kiteljesedéshez szükséges emelt szintű lehetőségeket.

A kiemelten tehetséges hallgatótársaink támogatására, speciális szükségleteik kielégítésére és szakmai fejlődésük segítésére Magyarországon hagyományosan két fontosabb/kiemeltebb tehetséggondozási intézményrendszer működik. Az egyik a tudományos és művészeti diákköri tevékenység (TDK) az intézményekben, valamint a kapcsolódó Országos Tudományos Diákköri Konferenciák (OTDK) rendszere. A másik forma a kiemelkedően sikeres hazai szakkollégiumi intézményrendszer a maga közösségi jellegével. A két kiemelt intézményrendszer együttműködése, átjárhatósága lehetővé teszi a közös, tehetségek támogatásához kapcsolódó, érdekek azonosítását. A tehetséggondozás azért is fontos a felsőoktatásban, mert ezen keret megőrzi és tovább fejleszti az oktató-hallgató („a mester és a tanítvány”) szakmai együttműködését, közösségét, mely végső soron az egyetemi intézményrendszer alapja. Ez a szoros szakmai együttműködés a tömeges felsőoktatás korában fellazult, azonban a tehetséggondozás rendszere megőrizte ezen együttműködést eredeti formájában.

A HÖOK-nak elsődleges szerepe abban van e területen, hogy a hazai tehetséggondozási intézményrendszert támogassa azzal, hogy az ügyet, annak fontosságát és szükségleteit napirenden tartja és minden ágazati döntésben a tehetséges hallgatók érdekeit is artikulálja, ezzel is támogatva a minőségi felsőoktatás kibontakozását. Természetesen, ezen tevékenységünkben szükség szerint olyan szakmai partnerekkel is együttműködünk, mint pl.: Országos Tudományos Diákköri Tanács, Nemzeti Tehetségsegítő Tanács, Magyar Géniusz Projektiroda, Nemzeti Innovációs Hivatal, csak, hogy néhány fontos intézményt említsünk.

Különös figyelmet kell szentelni a tehetséges hallgatók szükséges pénzügyi támogatásának. Az elmúlt időszakban több EU-s forrás is támogatta e hallgatói csoportot, amely támogatási szintet érdemes a következő időszakban is megőrizni és lehetőség és szükség szerint emelni.

**2.2.3. Kutatások, fejlesztések**

A Hallgatói Önkormányzatok Országos Konferenciája, mint a felsőoktatás ágazatában tevékenykedő szervezetként fontos, hogy szakpolitikai és felsőoktatást tudományos megközelítésből vizsgáló kérdésekben is véleményformálóként léphessen fel. Ezt a célt erősítheti, ha a szervezet pályázatok keretében és saját forrásból a szervezet céljainak megfelelő dimenzióban végez kutatásokat.

Az előbbi formában már sikerült a szervezetnek eredményes kutatásokat végrehajtania. Ezek közül is kiemelkedik az Oktatói Munka Hallgatói Véleményezését vizsgáló adatgyűjtés, amely során a teljes magyar felsőoktatást bemutató kép jött létre a véleményezési rendszereket illetően. Ehhez kapcsolódva lehetőség nyílt megbízottként javaslatokat tenni az ágazat irányítás számára. Legfontosabb ajánlásként létrehoztunk egy minta OMHV rendszert, amely a feltárt jó példákra alapozva bemutatja, hogy mely feladatok, funkciók, eredménymutatók kell, hogy egy véleményezési rendszerben helyet kapjanak a megfelelő működtetéshez. A kutatás eredményességét mutatja, hogy több felsőoktatási intézmény is érdeklődik a kutatás zárótanulmánya és a HÖOK által javasolt megoldások iránt.

Az utóbbi, saját forrású kutatásra is van példa a közelmúltból. A hallgatók szociális helyzetének vizsgálatával számos fontos, képviseleti szempontból releváns információra tehettünk szert. További kutatások segítségével még fontosabb eredményeket lehet elérni a felsőoktatás ágazaton belül. Az önállóan megtervezett és végrehajtott kutatások során nem csak egy adott témán belül van lehetőség tudományosan alátámasztott álláspont kialakítására. A téma meghatározásával fel lehet hívni a figyelmet olyan témákra és dimenziókra, amelyek jellemzően a hallgatói képviselet számára fontosak, céljaival egy irányba mutatnak, azonban belső kezdeményezés nélkül ezek vizsgálatára nem kerülne sor.

**2.2.4. Nem Állami Felsőoktatási Intézmények Országos Régiójával (NÁFIOR) kapcsolatos tervek**

Bár a régió a képviselt intézmények számát tekintve meghatározó jelentőségű mégis nehéz homogén egységéként kezelni az olyan problémák miatt, mint az intézmények területi szétszórtsága vagy a különböző intézményi belső szabályok alkotta kötöttség.

Számos régió tagra jellemző, hogy nincs hallgatói önkormányzata, vagy ha van is nem működik. Ennek fő okai a forráshiány, az intézmény által képviselt nézetekkel való össze nem egyeztethetőség, illetve az érdekképviselet folytatásához szükséges szakértelem hiánya.

A különböző intézkedések és a hallgatók számának csökkenése miatt az érdekképviseleti szervek egyre inkább korlátok közé vannak szorítva. Ez nem csak a hallgatói önkormányzatok intézményen belüli működését befolyásolja, hanem a Hallgatói Önkormányzatok Országos Konferenciájának szervezetével való folyamatos és sikeres kapcsolattartást is. Számos intézmény nem tudja finanszírozni a különböző rendezvényeken való részvételt és az utazás költségeit, sokuknak a tagdíj befizetésével is alapvető nehézségeik vannak.

A NÁFIOR jelenleg elnökkel és alelnökökkel rendelkezik, akik munkájukat költség és egyéb térítések nélkül végzik. Jelenleg aktív intézmények száma a régió tagok számához viszonyítva alacsony. Mivel a közelmúltban nem volt meghatározottan a NÁFIOR tagintézményekért felelős elnökségi tag a problémák közvetítésére egyedül a választmány biztosított fórumot, mely bizonyosan nem a legmegfelelőbb terep.

Kétségtelen, a régió szervezetének mielőbbi megreformálása elkerülhetetlen. Javaslom a régió kettébontását „magán” és „egyházi” részre. Ezen szekciók vezetői a választmányban képviselnék a régiók érdekeit, valamint referensi minőségben közvetlenül az elnökkel lesznek kapcsolatban. Fontos olyan ember jelenléte is, aki naprakészen a vonatkozó jogszabályokkal közvetlen segítséget tud nyújtani az előbbiekben említett intézmények hallgatói önkormányzatainak.

A sikeres működéshez elengedhetetlen erőforrások csoportosítása a régióhoz tartozó feladatok ellátása során.

Mint említettem, számos intézmény küzd tagdíj tartozással, nyitott vagyok arra, hogy az intézményi helyzetek mélyreható megismerését követően a helyzetet rendezzük. Több intézmény képviselője a hétvégi napokon nem tud részt venni a rendezvényeinken, ezért külön programokat kell szervezni számukra.

**2.2.5. Külügy**

A Hallgatói Önkormányzatok Országos Konferenciájának külügyi kapcsolatai a szervezet munkája folyamán átalakuláson, fejlődésen esett át. Az elkövetkezendő időszakban tovább kell erősíteni nemzetközi jelenlétünket, partnerségi viszonyainkat a külföldi intézményekkel, hallgatói szervezetekkel, továbbá a hazai hallgatói mobilitási programok illetékeseivel.

A Külügyi Bizottság megtartását, működtetését fontosnak tartom úgy, hogy a bizottsági tagok kiválasztásánál fontos szempont legyen a későbbiekben is az intézményi diverzitás figyelembe vétele, a meghatározó felsőoktatási intézmények pedig legalább egy delegálttal képviseljék magukat. Mindezzel hangsúlyt fektetve az országos szintű tapasztaltcserére, lehetővé téve egy szélesebb látókörű szemléletmódot a külügyi folyamatok lebonyolításában. A bizottsági tagok közreműködésével továbbra is megfelelő szinten tudjuk tartani a European Students Unionnal (ESU) történő kapcsolattartást, a nemzetközi felsőoktatással kapcsolatos szakmai anyagok véleményezését.

Jelen állás szerint a Hallgatói Önkormányzatok Országos Konferenciájának meghatározó szerep betöltésére van lehetősége a V4+ országaival való együttműködésben. Ezen országokkal való együttműködés fontosságán túl, összefogásunk jelentősége a nemzetközi térben is értelmezendő. A folyamat elindítására még az évben lehetőségünk nyílik a 2014 őszi Visegrádon megrendezendő V4 találkozó révén.

Az Erasmus+ program 2014-ben indult, e név alá becsoportosítva több hallgatói mobilitási programot. Fontos összegyűjtenünk a tapasztalatokat és levonni a következtetéseket a program első évéről, hiszen sok intézményben visszaesés volt tapasztalható a program iránti érdeklődés tekintetében, a szigorodott kritériumok miatt. A hallgatók tartanak attól, hogy a korábbi Erasmus program lazább feltételeihez képest az Erasmus+ túl magas elvárásokat támaszt irányukba, ezért fontos, hogy a HÖOK segítsen eloszlatni a kételyeket a hallgatótársak körében.

Célként tűzzük ki továbbá a különböző mobilitási pályázatokban történő részvételt, valamint közös projekteket indíthatunk a partner hallgatói szervezetekkel. E cél elérésében, az Erasmus+ civil szervezeteknek szóló pályázatai, valamint a Visegrad Found jó alapot teremthet. A pályázatok akár pozitívan hozzájárulhatnak a szervezet forrásbővítéséhez.

Aktívabb részvételt kívánunk vállalni az ESU irányelveit meghatározó munkában. Hazánk adott már otthont ESU Board Meetingnek, több V4 találkozónak, valamint a 21. ESU Conventiont is Budapesten szervezték, ugyanakkor eljött az idő, hogy a stratégia, illetve véleményalkotásba is nagyobb hangsúlyt kapjon a szervezet. Fontos, hogy a magyar hallgatók véleménye, érdekei, gondolatai megjelenjenek az ESU dokumentumaiban.

**2.2.6. Ifjúságügy**

Az elmúlt évek során a Hallgatói Önkormányzatok Országos Konferenciájának ifjúságpolitikai, ifjúságügyi szerepvállalása meghatározó volt. A Nemzeti Ifjúsági Fórum koncepciójának kidolgozásában, majd a Nemzeti Ifjúsági Tanács megalakítási folyamatában egyaránt fontos szerepet töltött be a szervezet. A Magyar Ifjúsági Konferencia munkásságába való bekapcsolódással, folyamatos jelenléttel a Kárpát-medencei, külhoni ügyeket tekintve is meghatározóvá vált a szervezet. A kormányzati kezdeményezések, egyeztetések folyamatos résztvevője, részese volt a szervezet, a kormányzati háttérintézményekkel való kapcsolattartás is folyamatos volt.

A jövőt tekintve is kiemelten fontos a területen való aktív közreműködésünk, szerepvállalásunk presztízs kérdés. Ugyanakkor megkülönböztetett figyelmet kell fordítanunk azon külhoni felsőoktatási intézmények irányába, ahol magyar nyelvű képzés folyik és magyar ajkú hallgatók tanulnak. A HÖOK határon túli szerepvállalását erősíteni kívánom a következő ciklusban. A 2013-ban megalakult Kárpát-medencei Felsőoktatási Kerekasztal (továbbiakban: KMFK) munkájának koordinációját továbbra is alapfeladatnak tekintem, emellett pedig mindenképp célszerű lenne egy olyan intézkedési terv megalkotása a KMFK-n belül, mely gyors és hatékony fellépést tudna eredményezni a mindennapos problémák megoldása esetén. Mind az ifjúságügy, mind a kárpát-medencei magyar felsőoktatás további népszerűsítése érdekében az EFOTT Civil Falujában is komoly jelenlétet szorgalmazok a határon túli intézmények, valamint a magyar ifjúsággal kapcsolatos projektek bemutatására alkalmas intézmények, szervezetek részéről. Ez már a korábbi években is egyre nagyobb hangsúlyt kapott, mely folyamatot tovább kell erősíteni. Az újragondolt ERASMUS+ projekt kibővített lehetőségei, a Kolozsvár Európa Ifjúsági Fővárosa – 2015-ös projekt komoly együttműködési lehetőség a határon túli intézményékkel történő közös munka tekintetében.

A kormányzati kezdeményezések együttműködési lehetőségeit tekintve, fontosnak tartom az Ifjúság Szakmai Egyeztető Fórum munkájába való aktívabb részvételünket kihasználva szakterületi felkészültségünket. Továbbá fontosnak tartom, hogy a tagönkormányzatok által becsatornázott ifjúságügyi kérdéseket, problémákat jelenítsük meg az ifjúságügyi illetékeseknél.

Meg kell találnunk azokat a funkciókat, szerepvállalási lehetőségeket, melyek az újonnan induló projektek tekintetében együttműködési lehetőséget biztosítanak.

A Hallgatói Önkormányzatok Országos Konferenciája számára kiemelkedően fontosak a társadalmi és civil kapcsolatok. A korábbi elnöki ciklusok alatt már sor került számos kapcsolatfelvételre, melynek eredményeképpen mára jól működő formalizált együttműködésekről beszélhetünk.

**2.2.7. Kommunikáció**

Teljesen egyértelmű, hogy mind a szakmai tevékenységünket, mind a (mindennapos) elért eredményeinket jobban kell kommunikálni valamennyi érintettel.

Nyilvánvaló, hogy a kommunikációs hiányosságok kiküszöbölése csak egy új kommunikációs stratégia kidolgozásával és egy azt megvalósító stábbal lehet működőképes. A stratégia alapvetéseinek kidolgozása a tagönkormányzatokkal történt előzetes programalkotás során megkezdődött.

A tagönkormányzatokkal folytatott kommunikáció legfontosabb célja a folyamatos, napi szintű információáramlás mellett a HÖOK folyamatos személyes jelenlétének megteremtése, hiszen ezek segíthetnek a tagönkormányzati aktivitás fokozásában is.

A személyes, közvetlen kommunikáció hatékonyságánál semmilyen más kommunikációs forma nem vetekszik, ezért szükséges, hogy az elnökségi tagok a korábbiaknál lényegesen gyakrabban jelenjenek meg személyesen az egyes intézményekben.

Fontos olyan zárt kommunikációs csatorna létrehozása is, amely akár a HÖOK vezetőitől kezdve a tagönkormányzatok részönkormányzati elnökeivel bezárólag bárki számára könnyen és bárhonnan elérhető, nem korlátozott a kommunikációban egyidejűleg résztvevők száma, ezáltal megteremti a folyamatos és gyors interakció lehetőségét. Mindezek garantálnák azt is, hogy a hallgatói önkormányzatokat érintő országos jelentőségű ügyek fejleményeiről minden esetben első kézből értesülnek a tagok.

A Hallgatói Önkormányzatok Országos Konferenciája külső kommunikációjának alapvető nehézségét az jelenti, hogy nagyon széles körben kell üzeneteit megfogalmaznia. Ezért nagyobb odafigyelést, erőforrást kell erre a területre a szervezetnek fordítania.

A HÖOK felelősséget vállalhat a felsőoktatásban részvevő hallgatók informáltságáért, a cél eléréséhez pedig meg kell találnia a legoptimálisabb eszközöket.

Az elnökségi tagok beszámolóinak nyilvánossága előrelépést jelentett, melyet utat folytatnunk kell a transzparens működés érdekében.

Fontos, hogy közelebb hozzuk a szervezet tevékenységét és munkáját a hallgatótársakhoz, a fiatalokhoz, ehhez egy „versenyképes” portál működtetésre van szükség.

Az idei év elején újraindult a szervezet korábban már működő lapja, a HÖOK Tükör is, amelynek célja, hogy beszámoljon a szervezet működéséről és az azzal összefüggő egyéb információkról, illetve hogy megjelenési lehetőséget biztosítson a felsőoktatáshoz, valamint az egyetemi, főiskolai élethez kapcsolódó írások, cikkek számára. A kiadvány szerkesztőségével most az első hónapok tanulságai és visszajelzései alapján apróbb formai és tartalmi változtatásokat kívánok egyeztetni, hogy a HÖOK Tükör még inkább megfelelhessen az elinduláskor kitűzött céloknak és még jobban a szakmaiság kerüljön előtérbe.

A HÖOK-nak feladata a korábbiak mellett a tagönkormányzatok kommunikációs tevékenységének támogatása is. Az intézményi lapok terén létre szeretnék hozni egy egységes adatbázist, amely tartalmazza ezek aktuális lapszámait. Ezzel megvalósulhatna egyfajta belső diskurzus, tapasztalatcsere az egyes intézmények lapjai között.

Az intézményi médiumokkal kapcsolatban felmerülő másik legfontosabb teendő azok támogatása belső pályázatok kiírásával, a Nemzeti Média- és Hírközlési Hatóság támogatásával. Járható út lehet az ez utóbbi szervezettel való kapcsolatfelvétel és egy közös projekt elindítása, melynek célja a hallgatói újságírás támogatása.

**2.2.8. Rendezvények**

A Hallgatói Önkormányzatok Országos Konferenciája Elnökségének munkájában eddig is fontos szerepet kaptak a rendezvények és annak szervezési és fejlesztési feladatai. A rendezvényekért felelős elnökségi tag operatív feladatokat lát el és teljes szervezési felelősséggel tartozik a szervezet saját rendezvényei során. (Őszi és Tavaszi Vezetőképző, Nyári Kabinettábor, HÖOK megjelenése az EFOTT-on). Ezeken a feladatokon felül folyamatosan kapcsolatban van a felsőoktatási intézmények hallgatói önkormányzatainak rendezvényekért felelős delegáltjaival, segíti szakmai munkájukat, tanácsokkal látja el őket, amennyiben erre az intézmények részéről igény van.

Fontos azonban kiemelni, hogy a rendezvényszervezés világában számtalanszor kínálkozik lehetőség a fejlődésre, bővülésre, forrásbevonásra, technikai és operatív fejlesztésekre. A HÖOK és a felsőoktatási intézmények közös célja kell legyen ezen lehetőségek kiaknázása.

A HÖOK rendezvényei közül kiemelt szerepet kell fordítani a vezetőképzésre a problémafelvetésben megfogalmazottak szerint.

Jövőbeni terveim között szerepel – közösen az intézményi hallgatói önkormányzatok illetékes tisztségviselőivel – egy olyan rendszer felépítése, amely minden tagönkormányzatnak kiegészítő bevételi forrást biztosít rendezvényeik lebonyolítása során. A forrásbevonásra az utóbbi években az EFOTT és a HÖOK által közösen létrehozott tevékenységek továbbfejlesztése révén kerülhet sor.

Ezen együttműködéssel szorosan összefüggően, a HÖOK az országos felsőoktatási SportPontProgram/SPP/ keretein belül szervez a felsőoktatási hallgatók részére sítáborokat. A szervezet elsődleges célja a kezdeményezéssel az alternatíva lehetőségének felkínálása volt, szemben a mindinkább mértéktelen szórakozás lehetőségével csábító „partysítáborok” versenyében. Míg más szervezők a hajnali órákig tartó bulikkal csábítják a hallgatókat, addig mi inkább a sportot kiegészítő egyéb sportprogramokat használjuk hívó szavakként plakátjainkon. Az elképzelés (mely szerint sokan kívánnak aktív sportolás mellett pihenni, háttérbe szorítva a korlátok nélküli szórakozást) sikerét mi sem mutatja jobban, mint az, hogy 2013 óta, amikor először szerveztünk SPP téli tábort még csak közel 150 résztvevővel indíthattuk el azonban a 2014-es évben már közel 1000 hallgatótársunk csatlakozott hozzánk egy megfizethető, jó hangulatú, a sportolásra és a mozgásra különös figyelmet fordító táborba. Véleményem szerint folytatni kell ezt a remek kezdeményezést, és meg kell vizsgálni a lehetőségét más, hasonló eszmeiségű, a hallgatói közösségeket építő programok megvalósíthatóságának.

A HÖOK elnökségének kezdeményezésére az EFOTT-on teljesen átalakult az addigi civil falu és annak szervezése. Ez egy fontos lépés volt, mivel az utólagos felmérések alapján mindenki nagy elégedettséggel fogadta a fejlesztésünket és fejlődésünket, ennek köszönhetően a 2014-évi Miskolctapolcai EFOTT-on már kiemelt kormányzati projekteknek és nemzetközi szinten is jelenlevő civil szervezeteknek biztosítottunk megjelenést. Az EFOTT civil programjának szervezésében való HÖOK részvételt ennek megfelelően erősíteni kell.

**2.2.9. Gazdálkodás**

A gazdálkodást akként kell megszervezni, hogy az átlátható, megismerhető legyen a tagönkormányzatok és a hallgatók számára. Általános alapelvként az fogalmazható meg, hogy a szervezet vezetőinek a jó gazda gondosságával kell felhasználni minden forrást. Az eddigi tapasztalatok alapján, a szervezet számára szükséges tartalék képzése annak okán, hogy az előre nem látható körülmények fellépése esetén is folyamatosan biztosított legyen a működés. Külső források bevonására van szükség ahhoz, hogy a rendezvényeinket, programjainkat és ad hoc projekteket fejleszteni tudjuk; a nehéz helyzetben lévő intézményeket szélesebb körben támogatni tudjuk.

**2.2.10. Hallgatói szolgáltatások**

Az országos szervezetnek a hallgatói szolgáltatásokkal kapcsolatban elsősorban fórumként kell működnie, amely lehetőséget teremt arra, hogy a jó példákat bemutatva és átvéve, e területen is minden intézmény hasonló színvonalat nyújthasson a hallgatók számára.

Az utóbbi években egyre több hallgató kényszerül munkát vállalni az egyetemi tanulmányok mellett. Úgy gondolom, hogy a hallgatói érdekképviseletnek – együttműködésben a karrier irodákkal – fel kell karolnia a gyakorlati helyek, munkalehetőségek felkutatása és felkínálása terén segíteni őket, illetve szerencsés helyzetben akár további ösztöndíj lehetőségeket felkínálni számukra.

Külön figyelemmel kell kísérnünk a szakmai gyakorlatok szabályozását, annak rendszerét, szem előtt tartva a hallgatók érdekeit, hogy azok ne sérüljenek.

Korábbi együttműködéseink révén a meghatározó iskolaszövetkezeti ernyőszervezetek – ISZOSZ, DIÁKÉSZ – segítségével az információszolgáltatás és az érdekképviselet területen egyaránt fontos támogató szolgáltatásokkal tudunk fellépni.

A fent leírtak miatt is fontos látnunk, hogy az elmúlt években a karrier irodák fejlődése intézményenként eltérő módon és mértékben ment végbe. Ez többek között annak is köszönhető, hogy a különféle profilú felsőoktatási intézmények a diplomás pályakövetés, az öregdiák-szolgáltatások, a munkaerő közvetítés területén más és más priorításokat tartanak szem előtt. A „különbözőség” a karrier irodák esetében nem hátrány, az intézményi/társadalmi igényekhez való alkalmazkodásként kell értelmezni, éppen ezért folyamatait támogatni, segíteni kell.

Több kísérlet is történt már a karrier irodák „egységbe tömörítésére”, melyek az irodák motiváltságának hiányában kevés sikerrel jártak. Sem az egyesületi forma, sem a klaszteresedés nem kínált megfelelő platformot az együttműködésre. Ebből kiindulva az irodák egyfajta laza kapcsolati hálózatát volna célravezető létrehozni/megújítani, melyben nincsenek kötelező előírások a működésre vonatkozóan. Így e találkozások alkalmával a hangsúly a tapasztalatcserére, az esetleges új trendek és szolgáltatások közös megismerésére helyeződhetne. A találkozók megszervezése és koordinálása a Hallgatói Önkormányzatok Országos Konferenciája feladatai közé tartozna. Ahhoz, hogy az érdeklődés fenntartható legyen, a találkozók számát évenként két-három alkalomban határoznánk meg, emellett az egyes összejövetelek tartalmi elemeit a résztvevőkkel előre egyeztetetnénk. Kormányzati törekvés és nemzetközi tendencia, hogy a fiatalok körében tapasztalható munkanélküliséget a vállalkozói létforma segítésével csökkentsék. A kezdeményezés már jelen van több intézményben (spin off klubok, vállalkozás keltetők formájában) azonban ezek, tapasztalataim szerint, egymástól függetlenül működnek. Elképzelhetőnek tartom, hogy a létező kezdeményezések intézményi szinten is szorosabb együttműködésre lépjenek a karrier irodákkal (beépüljenek a tudatos karrier tervezésbe). Következő lépésként pedig az országos együttműködés részét is képezhetik.

**3. HÖOK állandó projektjeivel kapcsolatos célok, feladatok**

**3.1. Mentorprogram**

A Mentorprogramot 2009-től koordinálja a Hallgatói Önkormányzatok Országos Konferenciája. 2012-ben több változás lépett a Program életébe. Az első, hogy a korábban 300-400 közötti mentor számot 180 főben határoztuk meg az optimális működés érdekében. A második, hogy elindult egy minőségbiztosítási rendszer- amely az elsőéves hátrányos és halmozottan hátrányos helyzetű hallgatókat (mentoráltak) segíti. A 2013-as évben új elemként épült be a Program életébe az augusztusi esetmegbeszélő régiós találkozó, illetve mind a minőségbiztosítás, mind a Program érdekeit is szem előtt tartva a mentorok fokozottabb ellenőrzése. 2013 augusztusában 21 mentor munkavégzése nem felelt meg az általunk és a mentoráltak által támasztott igényeknek, így ők a továbbiakban nem vehettek részt a hálózat munkájában. Továbbá a mentorok által írt beszámolók, illetve a mentoráltak visszajelzései alapján mentordíjuk teljes vagy részleges elvonásában részesült 9 fő felsőbb éves hallgató.

2012-es évtől kezdve a Mentorprogram minőségbiztosításának új oszlopa épült ki. A mentoroktól és a mentoráltaktól egyaránt évenkénti adatgyűjtések segítségével kér visszajelzést a Program működésével kapcsolatban. A mentor kutatások elsősorban a mentorok indíttatásainak, segítő attitűdjeinek vizsgálatát foglalta magában, amely segítségével átalakíthatóvá váltak a Program képzési rendszerének hangsúlya. Az adatgyűjtés alkalmas volt, hogy a felvett mentorok segítő készsége szerint megvizsgálható legyen az egyes évek felvételi eljárásának sikeressége és ezekből tanulságokat lehessen levonni a következő évi felvételi rendszer működésére nézve. A 2012-es és 2013-as év mentorai között már mérhető és kimutatható volt a kortárssegítésnek jobban megfelelő kompetenciák felé való eltolódás. A következő időszakban a Mentorkutatások tematikájának köre kibővítésre kerül, így a Program operatív működésével kapcsolatos vélemények is helyet kaphatnak a kérdőívben. A mentorált kérdőívben két fontos szempont került a középpontba. Egyrészt a mentorprogram egésze és annak egyes részeiről való véleményformálásának volt ez a fóruma. Ebből sokat épült a Program és az egyes alcsoportok vizsgálatával folyamatosan kontrollálni lehetett a mentoráltak elégedettségét és a Program működésének minőségét. Másrészt tudományos értéke is van a kutatásnak, hiszen Magyarországon jelenleg egyetlen szervezet sem végez adatgyűjtést ezen a célcsoporton belül. Ez azért is igazán fontos és folytatandó feladat, mert az Európai Unió 2020-ig tartó költségvetési éveiben különös hangsúlyt fektetnek a hátrányos helyzetű csoportok felzárkóztatására, amelyhez kiváló alapot nyújthatnak a Program által összegyűjtött információk, kidolgozott eredmények.

2012 november végén megrendezésre került az I. Országos Mentor és Mentorált találkozó (korábban csak a mentorok számára volt lehetőség az országos rendezvényen való részvételre). A kétnapos képzés a hátrányos helyzetűeket érintő lehetőségeket járta körül egy – a Programban résztvevők számára meghirdetett- kerekasztal beszélgetés kapcsán, melyen a kisgyermekkortól a fiatal felnőttkorig bezárólag több érintett, támogatást és ösztöndíjat biztosító szervezet vett részt. Ezt követően plenáris előadásokon életvezetési tanácsadás, álláskeresés és hátrányos helyzetűeket érintő előadások hangzottak el.

2013-tól kezdődően az országos találkozó előadásainak és tematikájának kialakításában a mentorok és mentoráltak aktívan részt vállaltak, így a tavalyi év őszi szemeszterében maguk választhattak a kétnapos rendezvény kurzusai között. Így dönthettek álláskeresési interjútechnikák tréning, két workshop és plenáris előadások közül. A workshopok-at külön a mentoroknak és a mentoráltaknak hirdettük meg. A mentorok a felvételihez kapcsolódó kiadvány és a felvételi rendszerrel kapcsolatban vehettek részt a Program munkájában, míg a mentoráltak a pályaválasztás előtt álló középiskolások elérését célzó kampányban.

Idén a korábbi években november középén/végén megrendezett országos találkozót 2014. október 9-11. között szervezte a Program, hiszen a mentorok és a mentoráltak számára ez megfelelőbb időpont, mint az elővizsgázó- és gólyabáli szezon. Idén először egy nappal hosszabb a rendezvény, ennek oka, hogy erősödjön a Programhoz tartozó identitás és növekedjen a régiók közötti együttműködés. Mind az esti, mind a nappali program kialakításakor ezeket a szempontokat vettük figyelembe. A képzés tematikájában helyet kapott a karriermenedzsment tréning, a jogi szeminárium és a korábbi években népszerűvé vált interjútechnikai csoportfoglalkozás. Mindezek mellett helyet kapott a plenáris szekció is, ahol hazai és nemzetközi ösztöndíj és szakmai lehetőségekről szóló előadásokat hallgathattak meg az érdeklődők. A rendezvény sikerességét mutatja, hogy az előzetesen 180 résztvevőre tervezett országos eseményt 200 főre bővítettük ki a túljelentkezések következtében.

A Program további sikerességének kulcsát a szakmai szervezetekkel való szorosabb együttműködésében, a hátrányos és halmozottan hátrányos fiatalok szélesebb körű tájékoztatásában látja. Mindezeket úgy kívánjuk elérni, hogy erőteljesebb hangsúlyt fektetünk a középiskolákban való megjelenésre (akár osztályfőnöki órák, nyíltnapok keretében). Szükségesnek tartjuk egy intenzívebb kapcsolat kiépítését az egyetemi, országos, valamint a nemzetközi szakmai szervezettekkel.

**3.2. SportPont Program**

A 2011-ben megalakult SportPont Program egy országos, egyetemi sport- és egészséges életmódot népszerűsítő kampány, melynek elsődleges célja, hogy megszólítsa azokat a hallgatókat, akik nem sportolnak rendszeresen vagy ez idáig nem igazán foglalkoztak a sportolás gondolatával.

A program az utóbbi 2 év során rengeteg változáson ment keresztül. Kezdetben inkább a már meglévő sportnapokhoz csatlakozott, majd hirtelen expanzió következett be és akkorává nőtte ki magát, hogy egy nagyobb sport fesztivál sorozat lett belőle. A fesztivál főleg a vidéki intézményeket érintette és az utolsó évben közel 10.000 hallgatót regisztráltunk be a rendszerbe.

A MEFS elnökségének(melybe a HÖOK 2 küldöttet delegál) hathatós tevékenysége nyomán, valamint egy TÁMOP pályázatnak köszönhetően, a korábbiakan elindított karrier irodák mintájára létrehozásra kerültek a felsőoktatási intézményben az ún. sport irodákat, melyek célja az intézményi sport rendezvények és az intézményi sportélet szervezése, a hallgatók motiválása és kapacitálása a sportos életmódra, illetve a MEFS és az intézmény közötti kapcsolat tartás. Az idei évtől kezdődően 15 millió forint kerül szétosztásra a felsőoktatási szabadidősportra az SPP-nek köszönhetően. Ez az összeg támogatás formájában jelenik meg a felsőoktatási intézményekben. A támogatás mértéke a hallgatók által gyűjtött sportpontok és a rendszerbe történő regisztrációk száma alapján kerül meghatározásra. Az így nyert összeg tetszőleges sporteszközre, sportaktivitások szervezésére használható fel. A hallgatókat a sportolásra, a pont gyűjtésére és a regisztrálásra, sportos ajándékok motiválják, melyeket gyűjtött pontjaik ellenében kaphatnak meg.

Az SPP road show és az EFOTT Fesztiválokon kialakított SPP sportközpont mellett, legalább félévente szeretnénk egy nagy sporteseményt vagy sportág választót szervezni, hogy az SPP brand jó hírnevét tovább erősítsük. Ilyen rendezvény lehet például az idén ősszel is megrendezésre kerülő „A Tudás Útja Félmaraton” vagy az SPP Sítábor, aminek résztvevőit már 2000 főre sikerült felduzzasztani.

Jövőre ismét tervezünk egy nagy tavaszi sportnapot Budapesten, ahol nem csak a komoly versenysportok, hanem számtalan szabadidőprogram várja a sportolni vágyókat.

Fontos, hogy mindig napra kész legyen a szervezet a felsőoktatási sporttal kapcsolatban, mind országos, mind pedig intézményi szinteken, így a sport irodák helyi tájokoztatásain kívül, a sportpont.hu oldalon megtalálható tartalom folyamatos fejlesztése is cél. Emellett a facebook-on is rendszeresen adunk – a közel 12.000 fő által kedvelt SportPont Program oldalon – edzési és egészségügyi tanácsokat, a sportos programok ajánlásai mellett.

**3.3. Egyetemisták és Főiskolások Országos Turisztikai Találkozója**

Az EFOTT jövőbeni kihívásokkal szembeni megfelelésének, egyben sikerének kulcsa, a Hallgatói Önkormányzatok Országos Konferenciája, mint jogtulajdonos által kijelölt célok azonosítása, valamint e célok mentén a megfelelő szervezési és szervezeti struktúrák kialakítása. Ennek tükrében véleményem szerint az EFOTT a következőképpen definiálható: az Egyetemisták és Főiskolások Országos Turisztikai Találkozója a 18-26 éves felsőoktatással kapcsolatban levő korosztály legnagyobb nyári rendezvénye, amely megfizethető szórakozási lehetőséget kínál a fiatalok számára, a sport, a könnyűzene, a színházi kultúra, a gasztronómia, a turisztika továbbá a civil társadalom területén.

Annak érdekében, hogy még számos felsőoktatási generáció élvezhesse a nyári közösségi együttlét örömeit, elengedhetetlen, hogy meghatározzuk a céljainkat a rendezvénnyel, valamint kijelöljük azokat a fejlesztési, fejlődési irányokat, eszközöket amelyek ehhez szükségesek.

Az EFOTT programjának illeszkednie kell a felsőoktatásban résztvevő fiatalok ízléséhez, azonban lehetőséget kell biztosítani a kisebb zenei irányzatok megjelenésének is, így hozva létre a lehető legszélesebb zenei palettát. Nem mellékesen az EFOTT-nak tehetséggondozási felelőssége is van, ugyanis számos feltörekvő együttes itt tudja először nagyszínpadi körülmények között több tízezer emberhez eljuttatni zenéjét és mondanivalóját. A cél megvalósítása érdekében a Hallgatói Önkormányzatok Országos Konferenciájának el kell juttatnia a zenei programokkal kapcsolatos egyértelmű és reális igényeit az EFOTT menedzsmenthez, mely megvalósításának elsőszámú helyszíne a Hallgatói Önkormányzatok Országos Konferenciája sátor kell, hogy legyen!

Az EFOTT egyik célja a szórakoztatáson felül, hogy teret adjon a felsőoktatási intézményeknek, az ifjúsági területen tevékenykedő társadalmi szervezeteknek, valamint különféle ifjúsági kezdeményezéseket megvalósító állami programoknak a közös terepmunkára, továbbá az interakció kialakítására az általuk elérni kívánt csoportok tagjaival. A Hallgatói Önkormányzatok Országos Konferenciája társadalmi elfogadottsága, valamint beágyazottsága növelhető, amennyiben a HÖOK az intézményi hallgatói önkormányzatok aktív közreműködésével együtt szervezi az EFOTT civil programjait.

Az EFOTT egyik fő motiváló tényezője, hogy minden évben más helyszínen kerül megrendezésre, továbbá belső turisztikai élénkítő hatásának egyik alapköve. Ez a tény egyrészről nagyban segíti megtartani a fesztiválközönséget, ugyanis sokan azért jönnek el évről évre a rendezvényre, mert minden helyszín rengeteg pozitív értelemben vett meglepetést rejt magában.

A számos pozitív hatás mellett azonban jelentős mennyiségű negatívum is megjelenik az állandó vándor jellegből adódóan, mint például a területi infrastruktúra esetlegessége.

Mindazonáltal, azt gondolom, hogy az EFOTT vándor jellege megtartandó, azonban nem minden áron.